Predkladacia správa

Východiská rozpočtu verejnej správy na roky 2009 až 2011 vychádzajú z Rozpočtu verejnej správy na roky 2008 až 2010, ktorý vláda schválila 11. októbra 2007 a sú v súlade s aktualizovaným Konvergenčným programom Slovenska na roky 2007 až 2010, ktorý vláda schválila v novembri 2007.

Východiská rozpočtu verejnej správy na roky 2009 až 2011 sú postavené na aktuálnej prognóze makroekonomického vývoja do roku 2011, ktorá potvrdzuje pozitívny vývoj ekonomiky, trendy a charakter strednodobého vývoja, ktoré sa predpokladali pri tvorbe viacročného rozpočtu na roky 2008 až 2010, a ktoré sa prezentovali aj pri aktualizácii Konvergenčného programu SR do roku 2010.  Podľa aktualizovanej prognózy sa naďalej očakáva dynamický rast hospodárstva, ktorý v najbližších troch rokoch bude dosahovať úroveň v priemere  6,0 % ročne v stálych cenách, inflácia sa bude pohybovať v intervale 2,9 % – 3,2 % a  priemerná evidovaná miera nezamestnanosti poklesne na 9 %. 

Z dôvodu pokračujúcej snahy o konsolidáciu verejných financií dochádza v porovnaní s Rozpočtom verejnej správy na roky 2008 až 2010 k pozitívnej úprave už schválenej výšky deficitu rozpočtu verejnej správy na jednotlivé roky. V roku 2009 sa deficit navrhuje na úrovni 1,7 % HDP, v roku 2010 na úrovni 0,8 % HDP a v roku 2011 sa predpokladá vyrovnaný rozpočet verejnej správy. Zníženie deficitu je reakciou na odporúčania Európskej komisie použiť nadpríjmy rozpočtu na ďalšie znižovanie deficitu, čo je veľmi dôležité z hľadiska ambícií krajiny prijať euro v roku 2009. Slovensko týmto krokom rovnako prezentuje svoju snahu plniť záväzky vyplývajúce z nového znenia Paktu stability a rastu.

Pri zostavovaní návrhu fiškálneho rámca na roky 2009 až 2011 preto vláda pokračuje vo fiškálnej konsolidácii a ďalej optimalizuje hodnotu fiškálneho impulzu, aby tento pôsobil na ekonomiku i rozpočet verejnej správy stabilizačne. 

Ďalším krokom v príprave rozpočtu bude rozpísanie limitov z viacročného rozpočtu, aktualizácia programovej štruktúry, cieľov a merateľných ukazovateľov, čo je úloha pre jednotlivé kapitoly v súlade s bodom B.2. návrhu uznesenia vlády SR. V tomto termíne kapitoly zároveň predložia ministerstvu financií návrhy na prioritné výdavkové tituly spolu s uvedením cieľa a očakávaného prínosu na zvýšenie kvality poskytovania verejných služieb. 

Ministerstvo financií sa po predložení podkladov zo strany kapitol bude venovať analýze efektívnosti konkrétnych výdavkových politík jednotlivých rezortov. Ako nástroj bude slúžiť najmä monitorovanie a hodnotenie plnenia cieľov programového rozpočtovania vo vzťahu k záväzkom vyplývajúcim z programového vyhlásenia vlády.

Následne bude prebiehať príprava samotného Návrhu rozpočtu verejnej správy na roky 2009 až 2011. Do tohto dokumentu bude premietnutá aktualizácia makroekonomických ukazovateľov, daňových príjmov a ostatných parametrov rozpočtu. 

Návrh rozpočtu verejnej správy predloží ministerstvo financií na rokovanie vlády SR v súlade so zákonom o rozpočtových pravidlách verejnej správy najneskôr do 15. augusta 2008. 

Materiál sa predkladá s rozporom s Ministerstvom hospodárstva SR a s Ministerstvom pôdohospodárstva SR.